**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.08.2020, ora 08.00 – 22.08.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.08.2020, ora 07.00**

**RÂURI**

**Debitele au fost,** **în general, în scădere**, exceptând cursurile mijlocii şi inferioare ale Mureşului şi Siretului şi cursurile inferioare ale râurilor: Someş, Crasna, Barcău, Crişul Repede, Crişul Negru, Crişul Alb şi Timiş, unde au fost în creştere prin propagare, iar pe râurile din bazinele hidrografice: Vedea, Argeş inferior, Bârlad, Prut şi pe majoritatea râurilor din Dobrogea debitele au fost staţionare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Tur, Someşul Mare, Someşul Mic, Lăpuş, Crișul Alb, Crișul Negru, Crișul Repede, Arieş, Bega, Timiş, Bârzava, Moraviţa, Caraş, Nera, Cibin, Jiu inferior, afluenții Jiului din bazinul superior şi pe Olt pe sectorul Micfalău – Sfântu Gheorghe și mai mici (10-30% din normalele lunare) pe râurile din bazinele: Bârlad, Râmnicu Sărat, Jijia şi pe unele râuri din bazinele superioare și mijlocii ale Oltului și Argeșului

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi** **în scădere**, exceptând râurile din bazinele hidrografice: Vedea, Argeş inferior, Bârlad, Prut şi cele din Dobrogea, unde vor fi staţionare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **în intervalul 21-22.08.2020 a fost în creştere uşoară, având valoarea de 3950 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** în uşoară creştere (4000 m3/s).

În aval de Porţile de Fier debitele vor fi în creştere la Gruia şi în scădere pe sectorul Calafat-Tulcea.

**2.** **Situaţia meteorologică în intervalul 21.08.2020, ora 08.00 –22.08.2020, ora 06.00**

**În ţară,** vremea a fost predominant frumoasă și s-a încălzit în toate regiunile, astfel încât a devenit călduroasă în zonele de câmpie, punctiform caniculară. *Indicele temperatură-umezeală (ITU) a atins și a depășit pragul critic de 80 de unități al disconfortului termic pe arii restrânse în Muntenia și Dobrogea.* Temperaturile maxime s-au încadrat între 25 de grade la Întorsura Buzăului și 35 de grade la Tulcea, București-Filaret și Videle. Cerul a fost variabil, mai mult senin dimineața și noaptea. Vântul a suflat slab și moderat, trecător cu ușoare intensificări în regiunile sud-estice. La ora 06.00, valorile termice erau cuprinse între 10 grade la Miercurea Ciuc și 25 de grade la Constanța-dig. Dimineața și noaptea s-a semnalat ceață pe suprafețe mici în centrul teritoriului, cu precădere în depresiuni.

**Observaţie:** în intervalul de diagnoză au fost emise 4 atenționări cod galben de fenomene meteorologice periculoase imediate, 2 de SRPV Sibiu și câte 1 de SRPV Bacău și SRPV Cluj.

**La Bucureşti,** vremea a fost predominant frumoasă și s-a încălzit, astfel încât a devenit călduroasă, caniculară la amiază în centrul orașului, unde și *indicele temperatură-umezeală (ITU) a atins pragul critic de 80 de unități.* Cerul a fost variabil, mai mult senin dimineața și noaptea. Temperatura maximă a fost de 33 de grade la Afumați și Băneasa și 35 de grade la Filaret, iar la ora 06.00, se înregistrau 15 grade la Băneasa și 19 grade la Afumați și Filaret.

**3. Prognoza meteorologică în intervalul 22.08.2020, ora 08.00–23.08.2020, ora 8.00**

**În ţară,** vremea va fi călduroasă în cea mai mare parte a teritoriului, pe arii restrânse caniculară în regiunile sudice, unde și *indicele temperatură-umezeală (ITU) va atinge pragul critic de 80 de unități.* Cerul va fi variabil în est și sud-est pe parcursul zilei, dar mai mult senin în restul timpului și al teritoriului. Vântul va sufla slab și moderat, cu ușoare intensificări după-amiaza în Moldova și Dobrogea. Temperaturile maxime se vor încadra între 27 și 36 de grade, iar cele minime vor fi de la 10 grade în depresiunile Carpaților Orientali până la 23 de grade pe litoral. În zonele joase, dimineața și noaptea, izolat vor fi condiții de ceață.

**La Bucureşti,** vremea va fi călduroasă, caniculară după-amiaza, când și *indicele temperatură-umezeală (ITU) va atinge pragul critic de 80 de unități.* Cerul va fi mai mult senin, iar vântul va sufla în general slab. Temperatura maximă va fi în jur de 35 de grade, iar cea minimă va fi de 20...21 de grade, mai coborâtă în zona preorășenească până în jurul valorii de 18 grade.

***II. CALITATEA APELOR***

**Pe râurile interioare**

**A.B.A. Prut-Bârlad** revine cu informații suplimentare despre poluarea accidentală de la data de 13.08.2020 cu ape uzate insuficient epurate evacuate de la fabrica de făinuri proteice a S.C. SAFIR S.R.L., care a afectat calitatea apei pârâului Chițcani și a râului Bârlad de la confluența cu râul Chițcani până în aval de podul rutier din localitatea Gara Banca, pe raza comunei Banca, județul Vaslui.

În cursul zilei de 21.08.2020 au fost continuate verificările pe cursurile de apă Bârlad și Chiţcani. Pe râul Bârlad, în amonte și în aval de podul rutier Gara Banca (pe o distanţă de aprox. 4-5 km, până la confluenţa cu râul Horoiata) și pe pârâul Chiţcani în amonte de confluenţa cu râul Bârlad apa a revenit la aspectul natural, dispărând mirosul neplăcut.

Având în vedere că nu au mai fost evacuate ape uzate de la S.C. SAFIR S.R.L. în cursul de apă Chiţcani, au fost luate măsuri de vidanjare a apelor uzate din staţia de epurare și de transport al acestora la cea a Abatorului de păsări din municipiul Vaslui, fiind blindată conducta de evacuare în receptor, iar rezultatele analizelor fizico-chimice ale probelor de apă prelevate din râul Bârlad și pârâul Chiţcani indică o revenire la normal a calităţii apei, **fenomenul de poluare se sistează.**

**Pe Marea Neagră**

**A.B.A. Dobrogea Litoral** informează că la data de 21.08.2020 a fost semnalat un delfin eșuat pe plaja Anchor Beach din Constanţa.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**I.G.S.U.** informează telefonic că la data de 21.08.2020 s-a reaprins incendiul de la depozitul de deșeuri Sighișoara, jud. Mureș, suprafaţa afectată fiind de cca 10 mp prin ardere în profunzime. I.S.U. Mureș a lichidat focarul.

**Agenţia Naţională pentru Protecţia Mediului** informează că din rezultatele analizelor efectuate la data de 20.08.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT